กรมการขนส่งทางบก เตรียมพร้อมรับเปิดเทอมจัดผู้ตรวจการลงพื้นที่ดูแลความเรียบร้อยจุดรับส่งป้ายรถประจำทางสำคัญ
กรมการขนส่งทางบก เตรียมพร้อมรับเปิดเทอมจัดผู้ตรวจการลงพื้นที่ดูแลความเรียบร้อยจุดรับส่งป้ายรถประจำทางสำคัญ, บริเวณโรงเรียนและสถานศึกษาที่มีการจราจรหนาแน่น พร้อมย้ำรถโรงเรียน – รถรับส่งนักเรียนทุกคันต้องปลอดภัย ได้รับอนุญาตนายพีระพล ถาวรสุภเจริญ อธิบดีกรมการขนส่งทางบก เปิดเผยว่า กรมการขนส่งทางบกเตรียมความพร้อมรับช่วงเปิดเทอม จัดผู้ตรวจการลงพื้นที่กำกับดูแลความเรียบร้อยในบริเวณจุดรับส่งและป้ายรถประจำทางสำคัญ รวมทั้งบริเวณโรงเรียนและสถานศึกษาที่มีการจราจรหนาแน่น อาทิ บริเวณถนนบางนา, ฟิวเจอร์พาร์ค รังสิต, อนุสาวรีย์ประชาธิปไตย, บริเวณโดยรอบอนุสาวรีย์ชัยสมรภูมิ, สะพานกรุงธน (สะพานซังฮี้), ถนนพระราม 6 บริเวณโรงเรียนสามเสนวิทยาลัย และสถานีรถไฟฟ้า BTS หมอชิต ระหว่างวันที่ 15 – 24 พฤษภาคม 2562 ช่วงเช้า 06.00 – 08.00 น. และช่วงเย็น 15.00 – 17 .00 น. โดยเน้นมาตรการความปลอดภัยและอำนวยความสะดวกให้กับนักเรียนและผู้ปกครอง ความเพียงพอของระบบขนส่งสาธารณะ และควบคุมดูแลการให้บริการรถแท็กซี่และรถจักรยานยนต์สาธารณะ ป้องกันไม่ให้ฉวยโอกาสเอาเปรียบผู้โดยสารในชั่วโมงเร่งด่วน นอกจากนี้ ได้กำชับให้สำนักงานขนส่งจังหวัดทั่วประเทศดำเนินการตรวจสอบความปลอดภัยและการให้บริการของรถโรงเรียนและรถรับส่งนักเรียนในพื้นที่รับผิดชอบ พนักงานขับรถนักเรียนต้องได้รับใบอนุญาตขับรถยนต์ส่วนบุคคลมาแล้วไม่น้อยกว่า 3 ปี หรือได้รับใบอนุญาตขับรถยนต์สาธารณะ หรือเป็นผู้ขับรถตามกฎหมายว่าด้วยการขนส่งทางบก ไม่เคยมีประวัติเสียหายจากการขับรถมาก่อน และต้องมีผู้ควบคุมดูแลนักเรียนประจำรถ ที่สำคัญการตรวจสอบมาตรฐานความปลอดภัยของรถรับส่งนักเรียนที่เป็นรถยนต์ส่วนบุคคลทั้งในลักษณะรถสองแถวและรถตู้ต้องมีเครื่องมือที่จำเป็นสำหรับช่วยเหลือนักเรียนเมื่อมีอุบัติเหตุ ที่นั่งผู้โดยสารต้องยึดแน่นมั่นคงแข็งแรง กรณีเป็นรถสองแถวต้องมีประตูและที่กั้นป้องกันนักเรียนตก ส่วนรถตู้ต้องจัดวางที่นั่งเป็นแถวตอนตามความกว้างของตัวรถเท่านั้น ห้ามดัดแปลงสภาพรถโดยเฉพาะการเพิ่มเบาะที่นั่งหรือการต่อเติมกระบะท้ายเพื่อให้รับนักเรียนได้มากเกินจำนวนบรรทุกที่ปลอดภัย ทั้งนี้หากพบการฝ่าฝืนให้ระงับการใช้รถทันที